kardosdrur/scandi-wiki huggingface dataset:
Venus fra Willendorf

Venus fra Willendorf også kendt som Kvinden fra Willendorf er en 11,1 cm høj figur af en kvinde. Den blev opdaget i 1908 ved en palæolitisk boplads i nærheden af Willendorf i Østrig af arkæologen Josef Szombathy. Den er skåret af en oolitisk limsten, der er efter Gerhard Webers undersøgelser kommer fra Sega di Ala i Norditalien, 550 km væk fra fundstedet. Den er bemalet med rød okker.

Efter en analyse af stratigrafien af pladsen i 1990 er figuren udskåret for 22.000 til 24.000 år siden. Meget lidt er kendt om dens oprindelse, udskæring eller kulturelle betydning.

Figuren viser en fed kvinde med fremtrædende vulva, bryster og "forklæde", hængende mave. Det tyder på en stærk forbindelse til fertilitet. Hendes små arme er foldet over brystet, og hendes ansigt kan ikke ses, fordi hovedet er dækket af, hvad der kan være fletninger, øjne eller en hovedbeklædning.

Navnet, der leder tanken hen på det klassiske billede af "Venus", skabte en del modstand i beskrivelserne. Christoffer Witcombe udtrykker det: "De ironiske betegnelser for disse kvindelige figurer som "Venuser" bekræfter på belejlig vis visse af datidens formodninger om det primitive, om kvinder og om smag" . Samtidig er der en professionel modvilje mod at identificere hende som en Moder Jord-gudinde fra det palæolitiske Europa. Nogen foreslår, at hendes korpulence repræsenterer en høj status i et jæger-samler-samfund, og at hun ud over sin åbenlyse fertilitet også kan være symbol på sikkerhed og succes.

Figuren kan ikke stå selv, men kan ligge eller er beregnet til at blive holdt i stedet for blot at blive betragtet. Nogle arkæologer har kaldt den en amulet i stedet for en Modergudinde. Andre nævner som en mulighed, at den er beregnet til at blive indført vaginalt, muligvis som en fertilitetsamulet.

Venus af Willendorf er en del af samlingen ved Naturhistorisches Museum i Wien.

Der er senere fundet mange lignende statuetter. De bliver under ét kaldt Venus-figurer.

Eksterne kilder 

 Christopher L. C. E. Witcombe, "Women in Prehistory:Venus of Willendorf" (engelsk).

Venusfiguriner
Kunsthistorie
Oskar Lafontaine

Oskar Lafontaine (født den 16. september 1943 i Saarlouis) er en tysk politiker.

Liv og karriere 
Han fik studentereksamen i 1962 og studerede fysik i Bonn og Saarbrücken fra 1962-1969. Lafontaine blev medlem af socialdemokratiet i 1966. Han var formand for socialdemokratiet i delstaten Saarland fra 1977 til 1996. Fra 1995 til 1999 var han formand for SPD. Han blev borgmester i Saarbrücken i 1974 og overborgmester i 1976, hvorefter han blev ministerpræsident i Saarland fra 1985 til 1998.

Op gennem 1990'erne var Oskar Lafontaine part i en langvarig magtkamp om ledelsen i det tyske socialdemokrati. Han repræsenterede her partiets venstrefløj overfor den mere industri- og reformvenlige Gerhard Schröder og kompromiskandidaten Rudolf Scharping.

Oskar Lafontaine stillede op som kanslerkandidat ved valget i 1990; men led et alvorligt nederlag til Helmut Kohl, der på det tidspunkt fremstod som manden, der havde æren for den tyske genforening. Ved det næste valg til forbundsdagen i 1994 var Rudolf Scharping kanslerkandidat; men da han også tabte valget til Helmut Kohl lykkedes det efterfølgende Oskar Lafontaine at sikre sig posten som partiformand. Det skete i en kampafstemning mod Rudolf Scharping på en kongres i Mannheim i 1995.

Ved valget i 1998 lykkedes det endelig for socialdemokraterne at slå Helmut Kohl. Omkostningerne ved genforeningen var begyndt at vise sig, og socialdemokraterne stillede nu op under den mere midtsøgende Gerhard Schröder, der herefter blev forbundskansler.

Schröder placerede sine to rivaler i partiet, Scharping og Lafontaine, på posterne som hhv. forsvars- og finansminister. Dermed fik de ansvaret for en række relativt upopulære reformer. Scharping måtte som den første tyske forsvarsminister efter 2. verdenskrig sende tyske tropper i krig. Lafontaine skulle omsætte Schröders økonomiske politik med nedskæringer på det sociale område.

Resultatet blev et åbent brud mellem Schröder og Lafontaine året efter. Oskar Lafontaine nedlagde sine poster som minister og partiformand i protest mod regeringens politik.

I de følgende år var han en skarp kritiker af regeringen, men han forblev medlem af socialdemokratiet, dog uden større politisk indflydelse. Han forlod socialdemokratiet i 2005 og blev medlem af det nye parti WASG. Han kandiderede som spidskandidat for Die Linkspartei til forbundsdagsvalget den 18. september 2005, hvor partiet fik 8,7% af stemmerne

Oskar Lafontaine er gift med politikeren Sahra Wagenknecht. Han har tidligere været gift med Christa Müller og har to børn med Müller.

Eksterne henvisninger 

Finansministre fra Tyskland
Ministerpræsidenter fra Tyskland
Medlemmer af Forbundsdagen
Politikere fra SPD
Politikere fra Die Linke
Personer fra Saarland
Tyskere i 1900-tallet
Tyskere i 2000-tallet
FAT

File Allocation Table (FAT) er et filsystem, som blev udviklet til MS-DOS, og som er det primære filsystem under tidligere versioner af Microsoft Windows til og med Windows Me.  

Alle større operativsystemer kan håndtere FAT, hvilket gør det til et fremragende til at udveksle data via flytbare diske. 

Grænsen for filstørrelse er på alle FAT-systemer: 4 GB (minus 1 byte). 

Der findes flere varianter af FAT. De varierer efter størrelsen af FAT-datastrukturen, efter hvilken systemerne er opkaldt: 12 -, 16 – eller 32-bit adressering benævnes FAT12, FAT16 og FAT32. De kan således håndtere partitioner på henholdsvis 32 MB, 2 GB og 2 TB. Dog kan man med clusters øge størrelserne. Hvor den oprindelige DOS-FAT kun tillod filnavne på 8 tegn plus 3 tegn til at angive filtypen (8.3 filnavne), understøtter VFAT-versionen ("Virtual FAT") lange filnavne.

En særlig Linux FAT-version, som tillader lange filnavn system, kendt som umsdos, understøtter Linux-funktioner , så man  kan installere Linux på en FAT-partition. Dette er dog ikke en praksis, som  anbefales til almindelig brug. men kan bruges til at redde FAT-partitioner i nødhjælpssituationer, eller til at afprøve Linux på et Windows-system. Hvis man ønsker en mere permanent kobling mellem Linux operativsystem og Microsoft Windows filsystemer (og omvendt), kan man med fordel anvende fil- og printerhåndteringsprogrammet Samba.

Filsystemer
Genbank

En genbank er en database over nukleotidsekvenser (DNA, RNA, samt evt. de aminosyresekvenser DNA/RNA-sekvensen svarer til).

En af de største genbanker hedder GenBank og er en del af National Center for Biotechnology Information (NCBI). NCBI er et kæmpe projekt, hvor man har samlet en masse databaser/programmer inden for feltet life science (svarer ca. til biologi og medicin).
To andre vigtige nukleotid sekvensdatabaser er: DNA DataBank of Japan (DDBJ), og the European Molecular Biology Laboratory (EMBL). De indgår sammen med GenBank i sammenslutningen, the International Nucleotide Sequence Database Collaboration.

Se også 

 Allel
 DNA
 DNA-sekventering
 Genetik
 Genteknologi
 Ikke-kodende-DNA
 Junk-DNA
 Konsensussekvens
 Nordisk Genbank
 Restriktionsenzym
 Shine-Dalgarno-sekvensen

Eksterne henvisninger
 NCBI

Genetik
 
Forberedelser til fremtiden
Wahlalternative Arbeit & soziale Gerechtigkeit

WASG (Wahlalternative Arbeit & soziale Gerechtigkeit) var et politisk parti i Tyskland. Partiet opstod som bevægelse i løbet af 2004 og blev stiftet som egentligt politisk parti i januar 2005. Initiativtagerne var en gruppe af venstreorienterede socialdemokrater og fagforeningsfolk, som var utilfredse med den førte politik på det sociale område.

Forud for valget til Forbundsdagen i 2005 indgik WASG en alliance med efterfølgeren til DDR’s kommunistparti, det socialistiske PDS, under det fælles navn Die Linkspartei.PDS. Spidskandidat for WASG til valget var den tidligere socialdemokrat Oskar Lafontaine. 

31. december 2006 havde WASG 8944 medlemmer.

16. juni 2007 blev det efter en urafstemning formelt besluttet at sammenslutte WASG med PDS til partiet Die Linke.

Kilder 

Etableret i 2005
Ophørt i 2007
Tidligere politiske partier i Tyskland
Morakker

Udtrykket morakker er et nedsættende udtryk om en person, der arbejder ekstra hårdt eller længe. Udtrykket stræber kan ofte bruges synonymt med morakker. Udtrykket høres almindeligvis i en nedsættende betydning om fx kolleger, der arbejder ekstra før eller efter den normale arbejdstid for at vinde arbejdsgiverens gunst, hvorved vedkommendes kolleger stilles i et dårligt lys.

Definition 
Politikens store nudanske ordbog definerer begrebet således:
morakke verb. -r, -de, -t
1. (neds.): arbejde el. studere mere intensivt end andre for at komme frem el. gøre sig gunstigt bemærket.

! morakk-e ¯ nedertysk marakken 'udmatte

Med Dansk Sprognævns korrektion af nye ord for 2011 bemærkes det, at morak ofte – og mere korrekt – staves marok, hvilket Politikens Store Nudanske Ordbog på indeværende tidspunkt har ført ajour 

marokke verb. -r, -de, -t

Ord og vendinger
Hans Andersen

Hans Andersen har flere betydninger:

 Hans Andersen (politiker) – nulevende dansk politiker for Venstre.
 Hans Andersen (amtsborgmester) – dansk politiker, amtsborgmester i Frederiksborg Amt for Venstre og farfar til Hans Andersen (politiker)
 Hans Andersen (skomager) – far til forfatteren H.C. Andersen
 Hans N. Andersen – dansk speedwaykører.
 Hans Andersen (fodboldspiller, født 1905) - norsk fodboldspiller, der har spillet for Mjøndalen IF
 Hans Andersen (fodboldspiller, født 1925) - norsk fodboldspiller, der har spillet for Lisleby FK
Børglum Herred

Børglum Herred var en del af det tidligere Hjørring Amt, 1970-2006 Nordjyllands Amt, fra 2007 Region Nordjylland..

Herredet hørte i middelalderen under Vendsyssel, senere under Børglum Len og fra 1660 under Åstrup, Sejlstrup, Børglum Amt indtil det i 1793 kom under Hjørring Amt.

I Børglum Herred ligger følgende sogne:
 Brønderslev Sogn – Brønderslev Kommune
 Børglum Sogn – Løkken-Vrå Kommune
 Em Sogn – Løkken-Vrå Kommune
 Løkken-Furreby Sogn
 Hæstrup Sogn – Hjørring Kommune
 Jerslev Sogn – Brønderslev Kommune
 Lyngby Sogn – Løkken-Vrå Kommune
 Løkken Biskobelig Metodistmenighed Sogn
 Rakkeby Sogn – Løkken-Vrå Kommune
 Sejlstrup Sogn – Løkken-Vrå Kommune
 Serritslev Sogn – Brønderslev Kommune
 Stenum Sogn – Brønderslev Kommune
 Tise Sogn – Brønderslev Kommune
 Tolstrup Sogn – Brønderslev Kommune
 Tårs Sogn (Taars) – Hjørring Kommune
 Vejby Sogn – Løkken-Vrå Kommune
 Vrejlev Sogn – Hjørring Kommune
 Vrensted Sogn – Løkken-Vrå Kommune
 Vrå Sogn (Vraa) – Løkken-Vrå Kommune
 Øster Brønderslev Sogn – Brønderslev Kommune

Se også 
 Danmarks regioner
 Danmarks amter (1970-2006)
 Danmarks amter (1793-1970)
 Danmarks amter (1662-1793)

Kilder 
 
 
 Trap Danmark 4. udgave 1924
 DIS-Danmark Amt-Herred-Sogn 

Herreder i Hjørring Amt
Haggada shel Pesach

Haggada shel Pesach (hebraisk הגדה של פסח) er den jødiske påskefortælling, som læses ved sedermåltidet de første af syv - eller to første aftener af diasporaen otte dage lange jødiske højtid pesach. Haggada shel Pesah fortæller, hvorledes israelitterne forlod slaveriet i Egypten og blev et frit folk i Israel. Der er tekster fra salmer og diskussioner mellem rabbinere, der fejrer, at de er frie.

Jødedom
Apoteose

Apoteose betyder "ophøjelse til gud" (græsk). Apo betyder noget i retning af "fra" eller "bort". Teose er afledt af theos som betyder "gud". Bruges om et menneskes ophøjelse til gud, som det fx kunne ske i den græske mytologi. I dag bruges ordet også som forherligelse eller hyldest. Bruges også nedsættende.

Se også 
 Euhemerisme

Eksterne henvisninger 

 

Religiøse doktriner og tro
Tora

Tora eller Torah (תּוֹרָה) er et hebræisk ord med betydningen "belæring" eller "lov". Det bruges primært som betegnelse for jødedommens vigtigste helligskrift, en samling af de fem Mosebøger, som udgør den første sektion af Tanakh – den jødiske bibel.

Roden for ordet kommer fra yod-resh-heh (ירה), at lære eller undervise, henførende til ordet som en art vejledning, men kan også relateres til roden taw-waw-resh (תור), at føre nogen til et sted eller søge et sted ud. Torah bruges i bibelen både i forhold til væremåder/manerer, menneskeskabte love, Guddommelige åbenbarede på- og forbud, samt i forhold til forældres instruktion/opdragelse af deres børn. 

Tora bruges dog også i udvidet forstand til at betegne hele den jødiske bibel, og i en endda videre forstand kan udtrykket betegne den skrevne lov (torah she-bikhtav) såvel som den mundtligt overleverede lov (torah she-be‘al peh), der findes overleveret i Mishna (men Mishna er en del af Talmud. Den anden del hedder Gemara) Talmud.

Toraen kaldes undertiden også ved den græske betegnelse pentateuken (af græsk πεντάτευχος pentáteuchos "fem-hylster") efter de fem hylstre, som de fem skriftruller blev opbevaret i. Andre navne er: hamisha humshei torah (חמשה חומשי תורה "de fem dele af toraen") eller humash (חומש "femtedel"). En enkelt skriftrulle blandt de fem kaldes en sefer tora.

De fem Mosebøger med deres hebræiske navne er: Første Mosebog (בראשית, Bereshit), Anden Mosebog (שמות, Shemot) Tredje Mosebog (ויקרא, Vayikra), Fjerde Mosebog (במדבר, Bamidbar), og Femte Mosebog (דברים, Devarim). 

Toraen indeholder ifølge jødisk tradition 613 obligatoriske bud, som jøder skal overholde; 248 påbud og 365 forbud.

Note/kilde 

Jødedom
Hellige skrifter
Dronninglund Herred

Dronninglund Herred var en del af det tidligere Hjørring Amt, fra 1970-2006 en del af Nordjyllands Amt, og nu af Region Nordjylland.

Dronninglund Herred blev først oprettet i 1815 og navnet Dronninglund Herred blev først officielt i 1841.
Det meste af herredet bestod af det tidligere Jerslev Herred men også dele af Børglum Herred. Det hørte i middelalderen under Vendsyssel, senere Åstrup Len og fra 1662 Åstrup, Sejlstrup, Børglum Amt indtil det i 1793 kom under Hjørring Amt.

I herredet liger købstaden Sæby.
I under navnet Dronninglund Herred ligger følgende sogne:
 Agersted Sogn
 Albæk Sogn – Sæby Kommune
 Aså-Melholt Sogn (Asaa-Melholt) – Dronninglund Kommune
 Dorf Kirkedistrikt
 Dronninglund Sogn – Dronninglund Kommune
 Hallund Sogn – Brønderslev Kommune
 Hellevad Sogn – Dronninglund Kommune
 Hellum Sogn – Brønderslev Kommune
 Hjallerup Sogn – Brønderslev Kommune
 Hørby Sogn – Sæby Kommune
 Karup Sogn – Sæby Kommune
 Skæve Sogn – Sæby Kommune
 Sæby Sogn – Sæby Kommune
 Sæby Baptistmenighed Sogn
 Torslev Sogn – Sæby Kommune
 Understed Sogn – Sæby Kommune
 Voer Sogn – Dronninglund Kommune
 Volstrup Sogn – Sæby Kommune
 Ørum Sogn – Dronninglund Kommune
 Øster Vrå (Bapt.) Sogn (Øster Vraa (Bapt.))
 Øster Vrå (kat.) Sogn (Øster Vraa (kat.))

Kilder 
 
 
 Trap Danmark 4. udgave 1924
 DIS-Danmark Amt-Herred-Sogn 

Herreder i Hjørring Amt
Orhan 1.

Orhan, Orhan Gazi eller Orkhan var den anden bey (høvding) i det nyoprettede Osmanniske Rige fra 1326 til 1362. Orhan erobrede det meste af det vestlige Anatolien og tog del i det politiske spil, der omhandlede det døende Byzantiske Rige ved at gifte sig med Helene, datter af Johannes VI Cantacuzenus, den fordrevne formynder for kejser Johannes V Palaiologos. Prisen for dette prestigefyldte ægteskab var, at Orhan hjalp Cantacuzenus med at vælte Johannes V og hans regenter. I 1354 besatte Orhans søn, Suleiman Pasha, Gallipoli, som indbyggerne havde forladt på grund af et jordskælv, hvad der gav osmannerne et brohoved i Europa.

Osmanniske regenter
Anatolien
Toyota Motor

Toyota Motor Corporation (japansk , Toyota Jidōsha Kabushiki-gaisha), forkortet TMC, er en multinational industrikoncern med hovedsæder i Toyota City og Tokyo, Japan, hvor virksomheden grundlagdes af familien Toyoda i 1937. Koncernen er blandt de største bilproducenter i verden og var i 2020 verdens største producent målt på antal solgte køretøjer. Det gentog sig i 2021.

Toyota Motors har datterselskaber i store dele af verden og står, foruden mærket Toyota, bag bilmærkerne Scion, Lexus og Daihatsu. I 2020 solgte Toyota Motor Corporation globalt set 9,53 mio. biler. Toyota har i mange år deltaget i diverse motorløb og gik i 2002 også ind i Formel 1. Til trods for, at Toyota er mest kendt for deres biler, fremstilles fortsat produkter til vævning og syning.

Virksomhedens historie 
I slutningen af 1800-tallet startede Sakichi Toyoda Japans første væverifabrik. Fabrikken udviklede sig, og i 1937 startede sønnen, Kiichiro Toyoda, et selvstændigt firma Toyota. Begrundelsen for at ændre navnet fra Toyoda til Toyota var dels dens lettere udtale, dels hans ønske om at adskille lønarbejde og familieliv. Samtidig opfattes ordet Toyota også mere heldigt på japansk, grundet de otte streger, som benyttes for at skrive Toyota.

Kort tid efter firmaets start på produktionen af biler begyndte den japanske regering sin krig i Stillehavet, hvor Toyota under krigen blev sat til at lave lastbiler til den japanske hær. I perioder var der så begrænsede forsyninger, at man sommetider var nødsaget til lave lastbiler med blot en enkel forlygte. De allierede planlagde at bombe Toyotas fabrik hen imod slutningen af 2. verdenskrig, men planerne blev ikke ført ud i livet før fredsslutningen.

Efter krigens afslutning påbegyndtes igen masseproduktionen af biler, og op igennem årerne er Toyota blevet kendt for sin effektivitet med at producere. Man taler i dag om et Toyota Produktionssystem og virksomheden har stået bag begreber såsom Just-in-Time, Kaizen og Kanban.

Toyota i Danmark 
Den første Toyota, en model Toyota Crown de Luxe, kom til Danmark i august måned 1963 og var den første japanske bil, der blev importeret til landet samt Europa. Toyota Danmark A/S, der er den danske importør af Toyota-biler i Danmark, står foruden salg for nye biler også for privatleasing og erhvervsleasring. Den 1. april 2003 overgik ejerskabet af alle europæiske nationale salgs- og marketingsselskaber, inklusiv Toyota Danmark, fra Toyota Motor Corporation til Toyota Motor Marketing Europa.

Den mest solgte bil i Danmark har tre år i træk været en Toyota (2008: Toyota Aygo, 2009: Toyota Avensis og 2010: Toyota Aygo), og der kører i dag ca. 300.000 Toyota'er rundt på de danske veje.

Det danske forsvar har indkøbt et antal Toyota VX-100 Landcruisere til at fungere som beskyttede patruljekøretøjer under Danmarks mission i Afghanistan. Standardudgaven af fartøjerne blev produceret i Japan og sidenhen pansret hos et firma i Tjekkiet.

Aktuelle modeller

Referencer

Eksterne henvisninger 

 Officiel hjemmeside for Toyota Japan
 Officiel hjemmeside for Toyota Danmark

 
Etableret i 1937
Akrar

Akrar er en bygd på Færøerne, som ligger ved sydsiden af Lopransfjørður på Suðuroy på 61°27′20″N, 6°45′33″W 

Udflytterbygden blev grundlagt i 1818 af en mand fra hovedbygden Sumba. Senere kom andre tilflyttere. Den mest kendte person, som er født i bygden, er satiredigteren Poul Johannes Midjord (1823-1908). 

Akrar deler kirkesal med nabobygden Lopra. Skolen og kirkegården ligger midt imellem de to bygder og havde i 2005 kun en elev. Skolen er nu lukket.

Gå en tur i den lille maleriske bygd og nyd fjordudsigten. En vardesti går fra bygden over fjeldet til Sumba.

Den satiriske digter Poul Johannes Midjord (1823-1908) er født i bygden. Han blev gift med en datter af bonden fra Nes på den anden side af Vágsfjørður, men det var ikke med bondens gode vilje. Det bliver fortalt, at Poul Johannes en nat kom til Nes og tog sin kæreste og sejlede hende over fjorden, uden at hendes forældre vidste noget, før det var for sent. Den mest kendte af hans smædeviser er “Nesbóndatátturin” om hans svigerfader.

Galleri

Kendte personer 
 Jacob Vestergaard (1961-) er en færøsk politibetjent og politiker

Eksterne henvisninger 

 faroeislands.dk

Byer på Færøerne
Suðuroy
Jens Olsens Verdensur

Jens Olsens Verdensur er et avanceret astronomisk ur, der er opstillet på Københavns Rådhus.

Uret er konstrueret og beregnet af Jens Olsen, der var udlært klejnsmed, men senere lærte urmagerfaget. Han fik også begyndt på konstruktionen af uret, men døde 10 år før det stod færdigt.

Uret består af 12 værker som tilsammen har 14.448 dele. Uret er mekanisk og skal trækkes op en gang om ugen. Det hurtigste tandhjul drejer en omgang på 10 sekunder, det langsomste drejer en omgang på 25.753 år.

Foruden tiden viser uret måne- og solformørkelser, stjernebilledernes placering, og en evighedskalender.

Beregningerne til uret blev lavet frem til 1928, hvorefter de blev kontrolleret af astronomen professor Svante Elis Strömgren. Tegningerne til uret blev lavet 1934-1936, og selve fremstillingen af uret foregik fra 1943 frem til 1955. Uret blev sat i gang 15. december 1955 af Kong Frederik 9. og Jens Olsens yngste barnebarn Birgit.

Efter Jens Olsens død overtog hans nærmeste medarbejder Otto Mortensen de endelige beregninger og tegningsarbejdet. Samme Otto Mortensen stod endvidere for hele byggeriet af det komplicerede urværk, og blev herfor hædret med ordenen Ridder af Dannebrog i 1955.

I 1982 udgav den danske popgruppe Shu-bi-dua albummet Shu-bi-dua 8, der indeholdt sangen "Jens Olsens verdensur". Kim Larsen nævner Jens Olsens verdensur i sangen "En sønderskudt pingvin" skrevet til musicalen Kielgasten i 1989, og udgivet i 1992.

Uret viser følgende:

 Mellemeuropæisk tid.
 Middelsoltid, sand soltid og stjernetid for København samt tidsekvationen og kombinationen af tidsekvation og lokalkonstant.
 Middelsoltid for diverse geografiske længdegrader.
 Stjernernes meridianpassager samt op- og nedgang.
 Nøjagtigheden og disses indvirken på stjernernes op- og nedgang.
 Solens meridianpassager samt op- og nedgang.
 Månens faser.
 Solens og månens geocentriske længder.
 Månebanens leje og og i sammenhæng med det, tidspunkter for kommende sol- og måneformørkelser.
 Månebanens længde.
 De store planeters afstand til solen.
 En helautomatisk gregoriansk kalender som hver nytårsnat klokken 00:00 regner ud alle denne kalenders kronologiske elementer, samt begreber som solcirkel, indiktion, guldtal, epakt og søgnebogstav, herefter ugedage og de flytbare helligdage  det kommende år (påske, pinse osv.) markeres  i kalenderen.
 Årstal, ugedag, dato, måned og dagens nummer i den 7980-årige julianske periode.

Se også 
 Jens Olsens Verdensur (dokumentarfilm), dokumentarfilm om fremstillingen af verdensuret

Litteratur 
 Otto Mortensen, Jens Olsens ur, Teknologisk Instituts Forlag, 1957
 Salmonsens Leksikon-Tidsskrift, 15. årgang, nr. 12, s. 887-896.

Kilder og henvisninger

Ure
Tid i astronomi
Indre By (København)
Lexus

Lexus (レクサス Rekusasu) er et japansk luksusbilmærke, der en division under Toyota Motor Corporation. Hovedkontoret ligger i Nagoya, og Lexus, som sælges og markedsføres i mere end 70 lande,  er i dag Japans mest sælgende luksusbil-mærke. Lexus rangerer blandt de 10 største japanske mærker i markedsværdi

Kilder

Eksterne henvisninger 

 
Etableret i 1989